แรงงานสมัครทดสอบภาษาก่อนไปทำงานที่ประเทศเกาหลี 2 วัน ยอดรวมมากกว่า 4.000 คน ย้ำทุกขั้นตอนต้องทำด้วยตนเอง อย่าหลงเชื่อผู้แอบอ้าง
ว่าที่ร้อยโท อนุเทพ ศรีดาวเรือง จัดหางานจังหวัดอุดรธานี กล่าวว่า จากการที่ กรมการจัดหางาน กระทรวงแรงงาน ได้เปิดรับสมัครทดสอบภาษาเกาหลีและทักษะการทำงาน (Point System) เพื่อไปทำงานเกาหลีใต้ในประเภทกิจการงานอุตสาหกรรมการผลิต ครั้งที่ 6 ระหว่างวันที่ 30 พฤศจิกายนถึง 2 ธันวาคม 2561 และเปิดให้ลงทะเบียนออนไลน์เลือกวัน เวลา ที่จะสมัครได้ที่เว็บไซต์ toea.doe.go.th ตั้งแต่วันที่ 14 พฤศจิกายนถึง 2 ธันวาคม 2561 จำนวน 4 ศูนย์ทั่วประเทศ ประกอบด้วย ศูนย์การรับสมัครกรุงเทพฯ ณ อาคารเดอะฮับ รังสิต จังหวัดปทุมธานี ศูนย์การรับสมัครจังหวัดลำปาง ศูนย์การรับสมัครจังหวัดอุดรธานี 4  ศูนย์การรับสมัครจังหวัดนครราชสีมา
 
สำนักงานจัดหางานจังหวัดอุดรธานี ได้เปิดให้ผู้สนใจยื่นใบสมัครระหว่างวันที่ 30 พฤศจิกายนถึง 2 ธันวาคม 2561 ที่ศูนย์การค้าตึกคอมแลนด์มาร์ค จังหวัดอุดรธานี วันที่ 30 พฤศจิกายน 2561 มีจำนวนผู้สมัครทั้งสิ้น 2,816 คน แบ่งเป็นเพศชาย จำนวน 1,608 คน เพศหญิง จำนวน 1,208 คน และวันที่ 1 ธันวาคม 2561 มีผู้สมัครรวมทั้งสิ้น จำนวน 1,250 คน เพศชายทั้งหมด รวม 2 วัน มีผู้สมัคร จำนวน 4,066 คน เพศชาย จำนวน 2,858 คน เพศหญิง จำนวน 1,208 คน และวันที่ 2 ธันวาคม 2561 จะเป็นวันสุดท้ายของการรับสมัคร คาดว่าจะมีผู้ใช้แรงงานให้ความสนใจมายื่นเอกสารจำนวนมาก

จัดหางานจังหวัดอุดรธานี กล่าวอีกว่า การสอบภาษาครั้งนี้เป็นระบบ Point system ใช้คอมพิวเตอร์ควบคุมทั้งหมด จัดสอบโดยนายจ้างเกาหลีโดยตรง จึงขอฝากเตือนแรงงานที่ยื่นเอกสารสมัครทดสอบภาษาเกาหลีและทักษะการทำงานในครั้งนี้ อย่าหลงเชื่อบุคคลที่แอบอ้างว่าสามารถช่วยเหลือให้สอบผ่านได้ ทุกขั้นตอนต้องทำด้วยตนเอง
หากมีข้อสงสัยติดต่อได้ที่ สำนักงานจัดหางานจังหวัดอุดรธานี 0-4234-7680 ในวันและเวลาราชการ หรือสายด่วนกระทรวงแรงงาน 1506 กด 2 กรมการจัดหางาน